पंचायती राज संस्थाओं के रिक्त 320 स्थानों पर 26 को उपचुनाव
जयपुर | पंचायतीराज संस्थाओं के विभिन्न कारणों से रिक्त 320 स्थानों, सवाई माधोपुर नगर परिषद के उपसभापति और कुचामन सिटी नगरपालिका के अध्यक्ष का उपचुनाव आगामी 26 मार्च को कराया जाएगा। राज्य निर्वाचन आयोग ने नगर निकायों और पंचायती राज संस्थाओं में कराए जाने वाले उपचुनावों के लिए कार्यक्रम की घोषणा सोमवार को कर दी। इसके साथ ही संबंधित निर्वाचन क्षेत्रों में आदर्श आचार संहिता लागू हो गई है।
मुख्य निर्वाचन अधिकारी चंद्र शेखर मूथा ने कार्यक्रम की घोषणा करते हुए बताया कि राज्य के सात जिलों की दो नगर परिषद एवं पांच पालिकाओं के सात वार्ड, नगर परिषद सवाई माधोपुर के उपसभापति और पालिका कुचामन सिटी के अध्यक्ष पद का उपचुनाव कराया जाना है। नौ मार्च को लोकसूचना जारी होगी। आगामी 14 मार्च तक नामांकन पत्र दाखिल कराए जा सकेंगे। आगामी 26 मार्च को आवश्यक होने पर मतदान कराया जाएगा। दो दिन बाद 28 मार्च को मतगणना होगी और अध्यक्ष या उपाध्यक्ष का चुनाव 29 मार्च को होगा।
पंचायतीराजसंस्थाओं में उपचुनाव
राज्यनिर्वाचन आयोग के अनुसार पंचायती राज संस्थाओं में एक जिला परिषद सदस्य, 8 पंचायत समिति सदस्यों, 40 सरपंचों, 17 उपसरपंचों और 204 पंचों के रिक्त पदों पर उपचुनाव 26 मार्च को कराया जाएगा। इसके लिए नौ मार्च को लोकसूचना जारी कर दी जाएगी।
hin_Deva hin_Deva hin_Deva bho_Deva hin_Deva